נספח:

**הרמב"ם :**

"אין להאמין כי כל היצורים מתקיימים למען קיומו של האדם. נהפוך הוא, כל היצורים האחרים גם הם נועדו למען עצמם ולא למען שום דבר אחר".

"...וכן נאסר לשחוט אותו ואת בנו ביום אחד – סייג והרחקה – שמא ישחט מהם הבן לפני האם, כי צער בעלי חיים בכך גדול מאוד, כי אין הבדל בין צער האדם בכך וצער שאר בעלי חיים, כי אהבת האם וחנינתה [=רחמיה] על הבן אינו תוצאה של ההיגיון, אלא פעולת הכוח המדמה המצוי ברוב בעלי החיים כמציאותו באדם"

הרמב"ם, רבי משה בן מיימון (1135-1204), נחשב לאחד מגדולי הפוסקים בכל הדורות ומחשובי הפילוסופים בימי הביניים. הרמב"ם היה רופא, חוקר, הוגה ומנהיג נערץ. מעמדו המרכזי של הרמב"ם משתקף באמרה המשווה אותו למשה רבנו

**הרב קוק :**

"חסרון מוסרי כללי הוא במין האנושי, במה שלא יקיים את הרגש הטוב והנעלה, לבלתי קחת חיי כל חי, בשביל צרכיו והנאותיו [...] האדם בחולשת אהבת עצמו, העוברת כל גבול, ניגש אל הפרה הענייה ואל הרחל הנאלמה, ונוטל מזאת את חלבה, ומזאת את צמרה [...] מגונה הוא כשנוטל אותו להנאתו, בשעה שהבעלים האמתיים הטבעיים, הכבש עצמו, צריך לו [...] על פי ההשקפה השלמה, המלאה חסד ד' וטובו על כל יצוריו, יכיר האדם את יסוד מציאות החלב בשדי האם החיה לא למען יוכל הוא בחזקתו לעשוק אותו לעצמו, כי אם למען תוכל להניק את ילדהּ הרך, את הגדי שלה, האהוב לה, מחלב שדיה."

הרב אברהם יצחק הכהן קוק היה הרב הראשי האשכנזי הראשון בארץ ישראל.

הרב קוק היה פוסק, מקובל והוגה דעות, והוא נחשב לאחד מאבות הציונות.

**מהטמה גנדי:**

גדולתה של אומה וקדמתה המוסרית נמדדות לא רק ביחסה לבני אדם, אלא גם על-פי האופן שבו היא מתייחסת לבעלי החיים שבתוכה".

מוֹהַנְדַּס קַרַמְצַ'נְד גַּנְדִי (מהטמה גנדי) היה מנהיגה הדגול של תנועת העצמאות ההודית, שהוביל את ארצו לשחרור משלטונה ארוך השנים של האימפריה הבריטית. גנדי מהווה סמל ומופת לדבקות בעיקרון ההתנגדות הלא-אלימה. גנדי דגל בחיפוש אחר האמת ובהתנגדות לרשע באמצעים פעילים – אך לא אלימים (אפילו כשאנשיו נתקלו באלימות קשה). הוא חי בצניעות רבה, תפר את בגדיו בעצמו – וכמובן היה צמחוני, למעשה כמעט טבעוני - הוא שתה רק מחלב שתי עזים שגידל. עד היום מהווה גנדי מופת ומקור השראה לתנועות שחרור, ארגונים לקידום צמחונות – ובני אדם רבים מספור ברחבי העולם.

**מרק טווין :**

"העובדה שהאדם מבדיל בין טוב ורע מוכיחה את עליונותו השכלית לעומת בעלי-חיים אחרים; אך העובדה שהוא מסוגל לעשות רע מוכיחה את נחיתותו המוסרית לעומת בעלי-חיים שאינם עושים כל רע".

מרק טווין (Mark Twain) הוא שם-העט של סמיואל לנגהורן קלמנס (1835-1910). טווין היה סופר אמריקאי, וכמה מספריו – בהם "הרפתקאות טום סוייר", "הרפתקאות האקלברי פין" ו"בן המלך והעני" – נחשבים עד היום לקלאסיקה ספרותית עולמית. טווין התפרסם בכתיבתו הביקורתית והסאטירית שלא היססה לצאת נגד כל צביעות ודיכוי - גם אלה המאפיינים את יחס החברה האנושית לבעלי חיים ממינים אחרים.

**לאונרדו דה וינצ'י :**

"זה נכון שהאדם הוא מלך החיות - בכך שאכזריותו עולה על של כולן. אנו חיים על חשבון אחרים, אנחנו בתי קברות מהלכים!" (לאונרדו דה וינצ'י)

לאונרדו דה וינצ'י (1452-1519), מהציירים הגדולים של כל הזמנים, היה גם פסל ומוזיקאי, מדען וממציא, אדריכל ומתמטיקאי, והרשימה עוד ארוכה. לא בכדי הפך דה וינצ'י סמל לאיש אשכולות שגאונותו זהרה במגוון בלתי נתפס של תחומי אמנות ודעת. אהבתו של לאונרדו לבעלי חיים הובילה אותו לבחור שלא לאכול אותם. זאת למרות שצמחונות לא הייתה מוכרת כלל בסביבתו ותקופתו של דה וינצ'י.